અમદાવાદ: ગુજરાત વિધાનસભાની પ્રથમ તબક્કાની ૮૯ બેઠક માટે આગામી તા.૯ ડિસેમ્બરે યોજાનારી ચૂંટણીમાં અંદાજે ૨.૧૩ કરોડ મતદારો પોતાના મતાધિકારનો ઉપયોગ કરશે. ગઈ કાલે ઉમેદવારીપત્ર ભરવાની છેલ્લી તારીખ હતી. આજે ઉમેદવારીપત્રની ચકાસણી કરાશે તો આગામી શુક્રવાર તા.૨૪ નવેમ્બરે ઉમેદવારીપત્ર પરત લેવાનો છેલ્લો દિવસ છે. આમ શુક્રવારની સાંજે પ્રથમ તબક્કાની ચૂંટણીનું ખરું ચિત્ર સ્પષ્ટ થશે. જો કે છેલ્લી ૨૦૧૨ની ચૂંટણીની વિગત તપાસતાં સુરત જિલ્લામાંથી સૌથી વધુ ૧૫૩ ઉમેદવારોએ ચૂંટણી જંગમાં ઝંપલાવ્યું હતું.